成名後呈同年
作者：黃滔
朝代：唐

paragraphs: 業詩攻賦薦鄉書，二紀如鴻歷九衢。
待得至公搜草澤，如從平陸到蓬壺。
雖慙錦鯉成穿額，忝獲驪龍不寐珠。
蒙楚數疑休下泣，師劉大喝已爲盧。
人間灰管供紅杏，天上煙花應白榆。
一字連鑣巡甲族，千般唱罰賞皇都。
名推顏柳題金塔，飲自燕秦索玉姝。
退媿單寒終預此，敢將恩嶽怠斯須。